વર્ષોથી વૉલીબૉલ ક્ષેત્રે રાજ્ય અને રાષ્ટ્રીય કક્ષાએ ઉત્કૃષ્ટ દેખાવ કરનાર સરખડીના ખેલાડીઓ પ્રત્યે ગુજરાત સરકારે નજર પણ નથી ફેરવી.૨૦૦૬થી અત્યાર સુધીમાં રાજ્યને સતત ગોલ્ડ, સિલ્વર અને બ્રોન્ઝ મેડલ અપાવનારા આ ખેલાડીઓ પ્રત્યે સરકારનું ધ્યાન છેક ૨૦૧૨માં પડ્યું હતું. રાજ્ય સરકારે ૨૦૧૨માં સરખડી વૉલીબૉલ માટેના એક્સલન્સી સેન્ટર સ્થાપવાની જાહેરાત કરી હતી. જોકે તે અપૂરતી અને અધૂરી સગવડવાળું હોવાથી હાલ પણ સંપૂર્ણ સુવિધા મળતી નથી. આ અંગે સરખડીના સરપંચ મહેશભાઈ વાળા કહે છે, “સરખડી ગામમાં વૉલીબૉલનું એક્સલન્સી સેન્ટર ચાલે છે તે વાત પર સ્થળ જોઇને જ કોઇ વિશ્વાસ ન કરી શકે. અહીં ઇન્ફ્રાસ્ટ્રક્ચરનો સંપૂર્ણ અભાવ છે. સરખડીના વૉલીબૉલનું અચિવમેન્ટ ટાંચાં સાધનો સાથે ખેલાડીઓએ કરેલ સખત પરિશ્રમનું પરિણામ છે, તેમાં સરકારનો કોઈ સહકાર નથી.”